[Foto’s] Sannieshof-plaasaanvalle: Kyk uit vir dié ontsnaptesBlackie van den Berg in die hospitaal ná die aanval. Foto: Verskaf ŉ Volskaalse soektog duur voort nadat drie vermeende plaasaanvallers Dinsdag uit die aanhoudingselle van die Sannieshof-polisiestasie ontsnap het. Kol. Emelda Setlhako, provinsiale polisiewoordvoerder van Noordwes, het Woensdag aan Maroela Media bevestig die soektog duur steeds voort na Knowledge Nyathi (36), Samual Mogomotsi (21) en Zakaria Nyalimathe (34) wat om 05:30 uit aanhouding ontsnap het. Mogomotsi staan tereg op aanklagte van huisroof en verkragting. Nyathi en Nyalimathe staan albei tereg op aanklagte van huisroof, verkragting en twee afsonderlike aanklagte van moord. “Die omstandighede rakende hul ontsnapping is nog onbekend en word ondersoek. Die polisie, in samewerking met die gemeenskap, volg alle leidrade op om die verdagtes op te spoor,” het Setlhako gesê. Maroela Media het Dinsdag berig die drie verdagtes is in hegtenis geneem in verband met twee onlangse gru-plaasaanvalle in die Sannieshof-omgewing. Een van die drie ontsnaptes was in aanhouding in verband met die aanval en verkragting van Blackie van den Berg (61). Sy is op 2 Junie op ŉ plaas tussen Sannieshof en Ottosdal oorval, erg aangerand en verkrag. Twee verdagtes, onderskeidelik 21 en 24 jaar oud, is kort daarna in hegtenis geneem en was in aanhouding terwyl borgtogprosedures hangend was. BC en Marlette Greyling. Foto: Verskaf Twee van die ontsnaptes, Nyathi en Nyalimathe, was glo betrokke by die moord en aanval op BC Greyling (59), sy vrou, Marlette (57), en BC se ma, Magdaleen Greyling (87). Die gesin het op 16 Mei die aand aan tafel gesit en aandete eet terwyl hulle nuus gekyk het. BC in trompop in die bors geskiet en is op die toneel dood. Marlette is tydens die voorval in haar regterblad geskiet en moes hospitaalsorg ontvang. Magdaleen het na die sitkamer gevlug en onder ŉ tafel weggekruip en was ongedeerd. Nyathi, Nyalimathe, France Kubone (26), Tebogo Mogolotsane (28), Small Mokgele (29), en Joseph Zakenya (32) is op 18 Mei in Sannieshof en Ottosdal in hegtenis geneem ná ŉ uitgebreide ondersoek. Een van hulle wat glo net gehelp het met vervoer, is op borgtog vrygelaat. Die res was egter nog in aanhouding. AfriForum-buurtwagte, Agri NW en TLU SA is by die grootskaalse soektog betrokke. Volgens ŉ beskrywing van die voortvlugtiges dra een ’n grys sweetpak, een het ’n rooi hemp en swart leerbaadjie aan en die derde verdagte dra ’n rooi baadjie. Die polisie het ŉ beroep op die publiek gedoen om op die uitkyk te wees vir die verdagtes en hulle as gevaarlik te beskou. Enigiemand wat die ontsnaptes sien of weet waar hulle is, word versoek om ao. Markus Ferreira by 082 373 8250 of hul naaste polisiestasie te bel.